Diari Oficial de la Generalitat Valenciana


Sumari del DOGV 9943, del 24-09-2024 (2024/9597)

ORDE 9/2024, de 16 de setembre, de la Conselleria d'Agricultura, Aigua, Ramaderia i Pesca, per la qual es regula el procediment per a l'habilitació d'entitats agràries col·laboradores per a la presentació i tramitació electrònica de la sol·licitud única d'ajudes de la Política Agrària Comuna (PAC) i altres sol·licituds vinculades i el procediment per a l'habilitació d'entitats per a l'emplenament del quadern digital d'explotació agrícola (CUE) i l'accés a les dades del Registre d'Explotacions Agrícoles de la Comunitat Valenciana (REA).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2024/09/16/9/dof/vci/html**

### Dades del document

Número de DOGV
:   9943

Data del DOGV
:   24-09-2024

Secció del DOGV
:   I. DISPOSICIONS GENERALS

Número del document
:   2024/9597

CVE
:   DTBR-Y-4492-0003

Data del document
:   16-09-2024

Organisme emissor
:   Conselleria d'Agricultura, Aigua, Ramaderia i Pesca

Tipus de document
:   Ordre

Anàlisi jurídica

 Descriptors 

:   * ajuda pública
    * sector agrari
    * ajuda a l'agricultura

ÍNDEX

Preàmbul

Títol preliminar

Article 1. Objecte

Títol I. Entitats agràries col·laboradores per a la presentació i la tramitació electrònica de la sol·licitud única d’ajudes de la PAC

Article 2. Entitat agrària col·laboradora

Article 3. Requisits de les entitats agràries col·laboradores

Article 4. Sol·licitud i termini de presentació

Article 5. Procediment d’habilitació d’entitat agrària col·laboradora

Article 6. Resolució i vigència de l’habilitació d’entitat agrària col·laboradora

Article 7. Obligacions de les entitats agràries col·laboradores

Article 8. Obligacions de l’Administració

Article 9. Revocació d’habilitació d’entitat agrària col·laboradora

Títol II. Procediment d’habilitació per formalitzar el quadern digital d’explotació agrícola (CUE) i l’accés a les dades del Registre d’explotacions agrícoles de la Comunitat Valenciana (REA)

Article 10. Persona o entitat habilitada per a formalitzar el CUE i l’accés a les dades del REA

Article 11. Requisits de les persones o les entitats habilitades per a formalitzar el CUE i l’accés a les dades del REA

Article 12. Sol·licituds i termini de presentació

Article 13. Efectes de la presentació de la declaració responsable

Article 14. Vigència i condicions de l’habilitació per a formalitzar el CUE

Títol III. Protecció de dades de caràcter personal

Article 15. Protecció de dades

Disposició transitòria única

Disposició derogatòria única

Disposició final primera. Habilitació

Disposició final segona. Entrada en vigor

PREÀMBUL

I. La reforma important de la PAC que va entrar en vigor en 2023 implica disposar de les ferramentes adequades que permeten una aplicació harmonitzada de totes les mesures en el territori nacional. Per a fer-ho, el Ministeri d’Agricultura, Pesca i Alimentació du a terme una coordinació per a l’aplicació homogènia en totes les comunitats autònomes d’un sistema integrat de gestió i control, tal com es definix en el capítol II del Reglament (UE) 2021/2116, del Parlament Europeu i del Consell, de 2 de desembre de 2021, sobre el finançament, la gestió i el seguiment de la política agrícola comuna i pel qual es deroga el Reglament (UE) núm. 1306/2013.

La digitalització necessària de les dades del sector agrari ha de continuar el camí ja mamprés en altres àmbits, en els quals les relacions amb l’Administració es duen a terme de manera íntegra per mitjans telemàtics, però assegurant els mitjans i l’accés a la població rural que no té els mitjans telemàtics necessaris.

En virtut del que disposa l’article 4 de la Llei 30/2022, de 23 de desembre, per la qual es regulen el sistema de la política agrària comuna i altres matèries connexes, i l’article 14.2 de la Llei 39/2015, d’1 d’octubre, del procediment administratiu comú de les administracions públiques, en què s’arreplega l’obligació dels subjectes a relacionar-se amb l’Administració per mitjans electrònics, i en el cas de la resta de titulars de l’explotació o operadors, quan siguen persones físiques, es disposa, en atenció a les seues característiques professionals, la mateixa obligació en virtut del que preveu l’article 14.3 de la norma citada.

En conseqüència, han de prevore’s els mecanismes i els recursos necessaris per al respecte dels drets de les persones físiques titulars d’explotacions agràries que no tenen accés i disponibilitat dels mitjans electrònics necessaris, assegurant el seu dret a la transmissió d’informació i comunicació per mitjans no electrònics. A més, la Llei 30/2022, de 23 de desembre, per la qual es regulen el sistema de gestió de la política agrícola comuna i altres matèries connexes establix que esta relació amb l’Administració es duga a terme mitjançant el Sistema d’Informació d’Explotacions Agrícoles i Ramaderes i de la Producció Agrària (SIEX), que pivota sobre el registre d’explotacions i el quadern d’explotació electrònic.

L’aplicació de la nova normativa i requisits ha suposat una situació nova quant a la tramitació i la gestió per als potencials beneficiàries o beneficiaris.

II. El Reglament (UE) 2021/2116, del Parlament Europeu i del Consell, de 2 de desembre de 2021, sobre el finançament, la gestió i el seguiment de la política agrícola comuna i pel qual es deroga el Reglament (UE) núm. 1306/2013, establix en el títol IV el sistema integrat de gestió i control i indica que s’aplicarà a les intervencions basades en la superfície o en els animals enumerats en el títol III, capítols II i IV, del Reglament (UE) 2021/2115, i a les mesures a què es referixen el capítol IV del Reglament (UE) núm. 228/2013 i el capítol IV del Reglament (UE) núm. 229/2013. A més, en la mesura necessària, el sistema integrat s’utilitzarà també per a gestionar i controlar la condicionalitat i les intervencions en el sector vitivinícola a què es referix el títol III del Reglament (UE) 2021/2115. Per tant, les normes que s’establisquen en relació amb este sistema integrat afectaran tant els pagaments directes com les ajudes de desenrotllament rural que s’hagen de controlar sobre la base d’este.

Sobre esta qüestió, el Reial decret 1048/2022, de 27 de desembre, sobre l’aplicació, a partir de 2023, de les intervencions en forma de pagaments directes i l’establiment de requisits comuns en el marc del Pla estratègic de la política agrícola comuna, i la regulació de la sol·licitud única del sistema integrat de gestió i control, establix en el capítol III l’obligació de relacionar-se electrònicament amb l’Administració i, en conseqüència, que els agricultors/ores que desitgen obtindre en l’any algun dels pagaments directes mencionats en l’article 1.1, hauran de presentar una sol·licitud única pels mitjans electrònics i els suports establits a este efecte per les autoritats competents de les comunitats autònomes, i segons el règim d’ajudes que se sol·licite, acompanyada amb la documentació addicional que s’indica en els annexos corresponents.

Amb la finalitat de facilitar les gestions d’esta nova normativa per als agricultors/ores i ramaders/eres al tramitar les seues ajudes d’acord amb els nous paràmetres, es busca el suport de les organitzacions a les quals les agricultores/ors i ramaders/eres del sector agroalimentari han atorgat la seua confiança, això és, de les organitzacions professionals agràries i cooperatives agroalimentàries de caràcter general i àmbit nacional, que tinguen entre els seus fins estatutaris la defensa dels interessos generals de l’agricultura, entenent per tal les activitats agrícoles, ramaderes i silvícoles, així com la defensa i promoció dels interessos professionals, econòmics i socials dels i les agricultores, ramaders i silvicultors.

En les convocatòries d’ajudes per a cada campanya, s’indica el model de sol·licitud única de les ajudes de la política agrícola comuna a la Comunitat Valenciana, el seu termini de presentació i la seua forma, entre la qual figurarà expressament que es podrà presentar mitjançant les entitats col·laboradores o habilitades, i s’establiran d’esta manera instruments de col·laboració que permeten posar a la disposició del sector agrari els mecanismes i els punts de captura, registre, seguiment i correcció de les sol·licituds d’ajuda incloses en la sol·licitud única, les sol·licituds de cessió de drets d’ajuda bàsica a la renda per a la sostenibilitat, les sol·licituds de drets d’ajuda bàsica a la renda per a la sostenibilitat a la reserva nacional, les sol·licituds d’al·legacions al SIGPAC i inscripció en el Registre d’explotacions agrícoles, així com el lloc de notificació de les persones agricultores i ramaderes que els hagen autoritzat expressament en este sentit, d’acord amb el que preveu l’article 41 de la Llei 39/2015, d’1 d’octubre, del procediment administratiu comú de les administracions públiques.

Demostrada l’eficàcia de l’existència d’intermediaris tradicionalment consolidats en el sector agrícola i ramader, i determinat el gran volum de sol·licituds derivat de la PAC, que es presenten anualment i que suposa un gran esforç que no poden cobrir exclusivament les oficines dependents de la conselleria competent en matèria d’agricultura i ramaderia, així com en atenció a l’especificitat de la matèria, l’experiència i el coneixement del sector per les entitats col·laboradores reconegudes, i vist el compliment dels requisits d’acreditació prèvia, en règim de publicitat, concurrència, igualtat i no-discriminació, fan convenient la publicació de la present orde amb l’objectiu d’ampliar l’objecte de la col·laboració.

La captura i el registre de sol·licituds, el seguiment d’estes i la correcció d’incidències es realitzarà, en tot cas, amb atorgament previ d’apoderament per part de qui sol·licita a l’entitat col·laboradora i mitjançant la utilització en entorn web del corresponent programa o aplicació informàtica autoritzada per la conselleria competent en matèria PAC.

III. D’altra banda, el Reial decret 1054/2022, de 27 de desembre, pel qual s’establix i es regula el Sistema d’Informació d’Explotacions Agrícoles i Ramaderes i de la Producció Agrària (SIEX, d’ara en avant), així com el Registre autonòmic d’explotacions agrícoles (REA, d’ara en avant) i el quadern digital d’explotació agrícola (CUE, d’ara en avant), configura SIEX com un conjunt de bases de dades i registres administratius interconnectats, que conté la caracterització de les explotacions agràries i empreses connexes d’Espanya.

En la disposició final sèptima, faculta el ministre d’Agricultura, Pesca i Alimentació a desenrotllar mitjançant una orde el contingut necessari del REA i del CUE la cronologia d’incorporació de fonts d’informació en el SIEX i s’establix la possibilitat que l’orde referida puga remetre a una resolució del secretari general d’Agricultura i Alimentació en què s’especifiquen detalls tècnics que no comporten la imposició de noves obligacions de comunicació als titulars de les explotacions agràries i empreses connexes ni afecte el seu estatut jurídic d’una altra manera.

En execució d’estes habilitacions concedides, mitjançant la Resolució de 25 de maig de 2023, la Secretaria General d’Agricultura i Alimentació ha establit els detalls tècnics sobre el Sistema d’Informació d’Explotacions Agrícoles, Ramaderes i de la Producció Agrària, així com del Registre autonòmic d’explotacions agrícoles i el quadern digital d’explotació agrícola (BOE 130, d’1 de juny de 2023).

El CUE té com a finalitat incorporar i mantindre les dades de detall de la gestió de l’explotació agrícola per part de les productores i els productors, de manera integrada amb el Registre autonòmic d’explotacions agràries. Este quadern és únic per explotació i la seua informació es transmetrà a SIEX per mitjà dels REA. La part responsable de les dades que conté el quadern serà la o el titular de l’explotació i podrà gravar les seues dades en el sistema informàtic desenrotllat per la Comunitat Valenciana (SGA-Cex), o podrà utilitzar qualsevol altre sistema informàtic privat de la seua elecció (CUE- comercial), sempre que complisca amb els requisits tècnics establits normativament. L’ús del CUE comercial requerirà la corresponent autorització per part de la persona titular de l’explotació, per a l’accés a la informació. A més, les persones titulars d’una explotació podran anotar elles mateixes les dades tant en el CUE com en el CUE-comercial, o delegar-ne la formalització a una entitat habilitada, fet que també requerirà l’autorització corresponent. Estes autoritzacions atorgades s’hauran de comunicar a la direcció competent en matèria de política agrària comuna (PAC).

El Reial decret 1054/2022, de 27 de desembre, establix que les comunitats autònomes seran les responsables de l’ús de la informació de què dispose i custodie les dades que proporcionen els titulars de l’explotació i de vetlar per la interoperabilitat entre el CUE, el REA i els altres registres sectorials, així com amb els registres corresponents a les unitats ramaderes i empreses connexes.

Les comunitats autònomes, en coordinació amb el Ministeri d’Agricultura, Pesca i Alimentació, per mitjà de la Secretaria General d’Agricultura i Alimentació, vetlaran per la interoperabilitat entre el CUE, el REA i els registres sectorials mencionats en l’article 6.2, així com amb els registres corresponents a les unitats ramaderes i empreses connexes.

Igualment, i dins del marc de la deguda protecció de les dades de caràcter personal d’acord amb la Llei orgànica 3/2018, de 5 de desembre, de protecció de dades personals i garantia dels drets digitals, i amb el que preveu el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades i pel qual es deroga la Directiva 95/46/CE (Reglament general de protecció de dades), i dels interessos econòmics i comercials dels ciutadans o ciutadanes i les empreses les dades de les quals consten en el SIEX, resulta imprescindible establir una sèrie de requisits necessaris als diferents agents que interactuen amb les ferramentes informàtiques de gestió de quaderns d’explotació digitals i la seua inscripció en el registre.

IV. En conseqüència, s’establix este sistema d’intermediació que troba el seu fonament en l’apartat 7 de l’article 5 de la Llei 39/2015, d’1 d’octubre, de procediment administratiu comú de les administracions públiques, en què es reconeix la possibilitat que les administracions públiques puguen habilitar amb caràcter general o específic persones físiques o jurídiques autoritzades per a realitzar determinades transaccions electròniques en representació dels interessats.

De conformitat amb l’article 129 de la Llei 39/2015, d’1 d’octubre, esta orde s’ha elaborat amb els principis de necessitat, eficàcia, proporcionalitat, seguretat jurídica, transparència i eficiència.

En relació amb el principi de necessitat, ha de tindre’s en compte que esta orde respon a la demanda de les persones agricultores i ramaderes de la Comunitat Valenciana, per a posar a la disposició de les persones interessades el major nombre possible d’oficines per a la tramitació de sol·licituds, declaracions i comunicacions corresponents en el nou marc de la PAC 2023-2027. El seu objecte principal és la recepció de la documentació i la confecció de les sol·licituds d’ajuda i l’entrega en este i en els terminis que regula la normativa aplicable.

D’altra banda, a l’efecte de complir els principis d’eficiència i eficàcia, s’ha tingut en compte que la nova normativa no suposa un augment del gasto, ja que s’utilitza la mateixa ferramenta informàtica del sistema de gestió d’ajudes.

Pel que fa al principi de proporcionalitat, la tramitació d’esta orde conté la regulació imprescindible per a atendre la necessitat de desplegament del marc normatiu en què s’inserix. Este marc estaria constituït fonamentalment per la citada Llei 30/2022, de 23 de desembre, per la qual es regulen el sistema de gestió de la política agrícola comuna i altres matèries connexes.

L’orde complix el principi de seguretat jurídica, ja que es planteja de manera coherent en relació amb el marc jurídic, tant a escala nacional com de la Unió Europea o autonòmica.

Quant al principi de transparència, s’han consultat els sectors afectats i s’ha sotmés als tràmits propis de la participació pública, això és, consulta pública i tràmits d’audiència i informació pública de conformitat amb el que establixen els articles 14 i següents de la Llei 4/2023, de 13 d’abril, de la Generalitat, de participació ciutadana i foment de l’associacionisme de la Comunitat Valenciana, i l’article 133.1 de la Llei 39/2015, d’1 d’octubre, del procediment administratiu comú de les administracions públiques, amb la finalitat de fomentar la màxima participació de totes les persones, les entitats, les institucions i les empreses que hi puguen estar interessades.

Tenint en compte el que s’ha exposat, ha de derogar-se l’Orde 3/2015, de 30 de gener, de la Conselleria de Presidència i Agricultura, Pesca, Alimentació i Aigua, per la qual es regula l’acreditació d’entitats col·laboradores reconegudes per a la presentació de sol·licituds de les ajudes incloses en la sol·licitud única de la política agrícola comuna.

Per tot això, a proposta de la persona titular de la direcció competent de Política Agrària Comuna, en virtut de l’article 49 de l’Estatut d’Autonomia de la Comunitat Valenciana, que establix les competències de la Generalitat en les normes processals i de procediment administratiu derivades de les particularitats del dret substantiu valencià o de les especialitats de l’organització de la Generalitat i les competències en agricultura, així com en virtut de les competències que m’atribuïx l’article 28.e de la Llei 5/1983, de 30 de desembre, del Consell, sobre la potestat reglamentària en forma d’ordes en les matèries pròpies de la Conselleria, i el Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries, i les seues atribucions, i el Decret 81/2024, de 12 de juliol, del Consell, pel qual establix l’estructura orgànica bàsica de la Presidència i de les conselleries de la Generalitat., amb els tràmits previs preceptius, amb l’informe de l’Advocacia General de la Generalitat,

ORDENE

**TÍTOL PRELIMINAR**

*Article 1. Objecte*

1. La present orde establix en el títol I els requisits i el procediment per a obtindre la condició d’entitat agrària col·laboradora per la conselleria competent en matèria d’agricultura i ramaderia, de conformitat amb l’article 5.7 de la Llei 39/2015, d’1 d’octubre, del procediment administratiu comú de les administracions públiques, perquè actuen per compte i nom de les persones que exercisquen l’activitat agrària, obtinguen l’apoderament d’estes per a la captura, el registre, el seguiment, la correcció i la notificació administrativa davant de l’Administració o davant dels òrgans de l’Administració amb competències en matèria d’agricultura i gestió de la PAC, de les ajudes i procediments següents:

a) Sol·licitud única.

b) Sol·licitud d’al·legacions al SIGPAC.

c) Inscripcions en el Registre d’explotacions agrícoles de la Comunitat Valenciana.

d) Sol·licituds de cessions i de reserva nacional de drets d’ajuda bàsica a la renda.

e) I qualsevol altre procediment anàleg que es determine per resolució de la persona titular de la direcció general competent en matèria de la PAC.

2. Així mateix, la present orde establix en el títol II el procediment d’habilitació per a formalitzar el quadern digital d’explotació agrícola (CUE) i l’accés a les dades del Registre d’explotacions agrícoles de la Comunitat Valenciana (REA).

**TÍTOL I**

**Entitats agràries col·laboradores per a la presentació i la tramitació electrònica**

**de la sol·licitud única d’ajudes de la PAC**

*Article 2. Entitat agrària col·laboradora*

Podran tindre la condició d’entitat agrària col·laboradora:

a) Entitats de crèdit (bancs, caixes rurals o cooperatives de crèdit).

b) Organitzacions professionals agràries.

c) Organitzacions de productors.

d) Cooperatives agràries.

e) Persones físiques o jurídiques dedicades professionalment a prestar servicis tècnics d’enginyeria agrària o altres activitats relacionades amb l’assessorament tècnic agrari.

f) Societats agràries de transformació amb un mínim de 50 socis.

g) Altres associacions professionals que actuen en l’àmbit agrari, incloent-hi interprofessionals agroalimentàries.

h) Corporacions de dret públic que operen l’àmbit agroalimentari

*Article 3. Requisits de les entitats agràries col·laboradores.*

Les entitats sol·licitants hauran de reunir els requisits següents:

a) Disposar de personal tècnic qualificat i dels mitjans materials necessaris per a coordinar la seua actuació amb la conselleria amb competències en matèria de PAC. Este compromís haurà de complir-se amb caràcter previ a donar d’alta el personal en les aplicacions de captura i tramitació d’expedients.

b) Disposar de local, oficina o sucursal en l’àmbit territorial de la Comunitat Valenciana

c) Disposar dels mitjans adequats per al tractament informàtic de totes les funcions enumerades en l’article 1.1 d’esta orde i la seua transmissió per mitjans telemàtics, segons s’establisca en la resolució corresponent.

d) Disposar de certificat electrònic qualificat de representant d’entitat, o d’administrador únic o solidari, o apoderat, en els termes previstos en la normativa reguladora del procediment administratiu comú.

e) Comptar amb una o diverses pòlisses d’assegurança de responsabilitat civil i/o risc professional per danys i perjuís que puguen ocasionar-se a conseqüència de l’exercici de les funcions pròpies d’entitat col·laboradora definides en la present orde. Per a això sempre cobrirà, almenys, 15.000 euros, i haurà d’incloure els conceptes següents en el detall de la cobertura de l’assegurança:

i. Incorrecta captura i/o tramitació d’expedients de la sol·licitud única, de sol·licitud d’al·legacions al SIGPAC; sol·licituds de cessions i de reserva nacional de drets d’ajuda bàsica a la renda per a la sostenibilitat, sol·licituds d’inscripcions en el Registre d’explotacions. L’assegurança cobrirà la responsabilitat derivada dels perjuís que puguen ocasionar-los la pèrdua de les declaracions o presentació de fora de termini no atribuïbles a les persones interessades.

ii. Tramitació incorrecta de la recepció de les notificacions administratives rebudes en nom de la persona agricultora o ramadera que concedix l’autorització.

*Article 4. Sol·licitud i termini de presentació*

1. De conformitat amb el que disposa l’article 4 de la Llei 30/2022, de 23 de desembre, per la qual es regulen el sistema de gestió de la política agrícola comuna i altres matèries connexes, les entitats interessades estan obligades a presentar les sol·licituds d’acreditació i la documentació que, si és el cas, corresponga per mitjans electrònics mitjançant la seu electrònica de la Generalitat.

Les sol·licituds presentades han de firmar-se amb el certificat electrònic qualificat de representant d’entitat, d’administrador únic o solidari, o quan siga procedent, de persona física. Així mateix, qui siga competent per a fer-ho firmarà electrònicament els documents que s’adjunten la firma dels quals siga obligatòria.

2. El termini per a presentar les sol·licituds serà entre l’1 i el 30 d’octubre, els dos inclusivament, de cada any.

3. La sol·licitud inclourà la documentació següent:

a) Estatuts socials i les seues modificacions.

b) Si és el cas, certificat en què conste l’adopció de l’acord pel qual s’aprova la sol·licitud d’acreditació com a entitat col·laboradora de la conselleria amb competència en matèria d’agricultura i ramaderia.

c) Documentació acreditativa de la persona representant de l’entitat.

d) Acreditació d’estar al corrent de les obligacions tributàries, estatals i autonòmiques, i amb la Seguretat Social, en cas que no autoritze o s’opose al fet que ho consulte l’òrgan gestor del procediment.

e) Document de declaració de compliment i identificació dels aspectes següents:

– Relació de persones autoritzades per a l’accés a les dades i informacions que contenen, amb una descripció breu de les funcions i les obligacions de cada un dels usuaris o els perfils d’usuaris amb accés a les dades de caràcter personal i als sistemes d’informació clarament definides. Esta relació s’acompanyarà amb una declaració responsable del representant o la representant de l’entitat sol·licitant en què s’indique que es complixen els requisits que preveu l’article 3.d de la present orde.

– Mesures de prevenció d’alteracions o pèrdues de les dades i informacions.

– Descripció de les mesures de seguretat tendents a evitar la intercepció i l’alteració de les comunicacions, així com els accessos no autoritzats.

f) Document que acredite tindre cobertura respecte dels danys que puguen irrogar-se a conseqüència de la seua actuació col·laboradora, mitjançant una pòlissa d’assegurances de responsabilitat civil professional adequada, d’acord amb l’article 3 apartat e d’esta orde.

4. L’acreditació de la documentació indicada s’ha d’efectuar sense perjuí del que establix l’article 28.2 de la Llei 39/2015, d’1 d’octubre, del procediment administratiu comú de les administracions públiques.

5. Les entitats agràries col·laboradores hauran de subscriure les següents declaracions responsables i compromisos:

– Declaració que adoptarà les mesures necessàries perquè el personal conega d’una manera comprensible les normes de seguretat i de protecció de dades de caràcter personal que afecten el desenrotllament de les seues funcions, així com les conseqüències en què puga incórrer en cas d’incompliment.

– Compromís d’establir els mitjans necessaris que permeten l’existència de compatibilitat dels mitjans utilitzats per l’emissor.

– Declaració del fet que, sempre que haja de rebutjar-se qualsevol document o suport que continga dades de caràcter personal, haurà de destruir-se o esborrar-se, mitjançant l’adopció de mesures dirigides a evitar l’accés a la informació inclosa en este o la seua recuperació posterior.

*Article 5. Procediment d’habilitació d’entitat agrària col·laboradora.*

1. A la vista de les sol·licituds presentades i la documentació adjunta, la persona titular del servici amb competència en matèria de sol·licitud única i ajudes PAC verificarà el compliment dels requisits per a la seua aprovació i emetrà una proposta, que elevarà a la direcció general amb competències en la PAC, òrgan competent per a resoldre.

2. El termini per a dictar i notificar la resolució del procediment serà de tres mesos. Transcorregut este termini, sense que s’haja produït cap resolució expressa, s’entendrà estimada la sol·licitud.

3. Contra la resolució, que no posa fi a la via administrativa, es podrà interposar un recurs d’alçada davant de l’òrgan superior jeràrquic del que l’haja dictada en el termini d’un mes comptat des de l’endemà del dia en què tinga lloc la notificació.

*Article 6. Resolució i vigència de l’habilitaciód’entitat agrària col·laboradora.*

1. Amb la resolució, l’entitat adquirix la condició d’entitat agrària col·laboradora per la conselleria amb competències en matèria d’agricultura i ramaderia per a actuar en representació de la persona interessada d’acord amb el que establix l’article 5 de la Llei 39/2015, d’1 d’octubre, en els actes i els procediments descrits en l’apartat 1 de l’article 1.

La resolució establirà les condicions i obligacions a les quals es compromet l’entitat col·laboradora i la possibilitat que, malgrat l’existència de la representació, l’interessat puga comparéixer per si mateix en el procediment.

2. La vigència de l’habilitació concedida serà de 5 anys des que es dicte la resolució d’habilitació, sense que càpia una pròrroga sobre esta.

3. Una vegada resoltes totes les sol·licituds, d’acord amb el que establix la Llei 19/2013, de 9 de desembre, de transparència, accés a la informació pública i bon govern, la llista d’entitats agràries col·laboradores es farà pública en el portal d’internet de la conselleria amb competències en matèria d’agricultura i ramaderia.

4. Les entitats que hagen obtingut una resolució favorable per a la seua habilitació, disposaran d’un termini de 15 dies hàbils per a presentar la relació de persones que hagen d’actuar per compte de l’entitat.

5. La resolució d’habilitació establirà la forma en què es desenrotllarà la relació entre la conselleria amb competències en matèria d’agricultura i ramaderia, com a responsable del tractament de dades de caràcter personal, i les entitats habilitades, com a encarregades del tractament, i inclourà el contingut de l’article 28.3 del Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades i pel qual es deroga la Directiva 95/46/CE (Reglament general de protecció de dades) i a la Llei orgànica 3/2018, de 5 de desembre, de protecció de dades de caràcter personal.

*Article 7. Obligacions de les entitats agràries col·laboradores.*

L’entitat agrària col·laboradora es compromet a:

a) En el cas que l’entitat col·laboradora preste servicis en diversos locals, haurà de remetre a la conselleria competent en matèria d’agricultura i ramaderia una relació identificativa de tots, que contindrà les dades següents: domicili, adreça IP dels equips, telèfon i compte de correu electrònic, que haurà d’estar operatiu. En el cas que s’efectuen modificacions en relació amb estes dades, haurà d’actualitzar-se la informació subministrada a la conselleria mencionada en un termini màxim de 15 dies des que esta s’haja produït.

b) En el marc del règim de col·laboració establit i per a aconseguir una gestió eficaç, l’entitat col·laboradora procurarà garantir a cada sol·licitant la informació suficient per a l’exercici del seu dret de tramitar la sol·licitud única d’ajudes PAC, d’acord amb les seues indicacions i interessos individuals.

c) L’entitat haurà d’auxiliar les persones sol·licitants, formalitzant les sol·licituds i desenrotllant les tasques auxiliars derivades de la seua presentació. Les entitats utilitzaran en tot cas l’aplicació informàtica de gestió de les ajudes PAC prevista per a la presentació de les sol·licituds.

d) A l’efecte de registre de documentació aportada per les persones sol·licitants de les ajudes PAC, l’aplicació informàtica disposada per a la captura de sol·licituds d’ajuda PAC podrà emetre per a cada sol·licitud un escrit o una comunicació dirigida a la conselleria competent, i un rebut acreditatiu de la seua presentació en el qual figuraran dades del registre oficial, amb la identificació, per tant, del resum xifrat i firmat amb la clau privada del certificat reconegut de firma electrònica de l’usuari que ha efectuat la comunicació i que garantix la confidencialitat, la integritat, la disponibilitat i el no repudi de la comunicació.

e) L’entitat auxiliarà els sol·licitants que utilitzen els servicis d’esta en la seua condició d’entitat col·laboradora de l’Administració. Informaran sobre la publicitat dels beneficiaris de les subvencions concedides en aplicació del procediment de concessió d’ajudes, d’acord amb el que preveja la convocatòria.

f) Les funcions de les entitats s’entenen sense perjuí de les funcions de representació que, si és el cas, assumisquen explícitament amb cada sol·licitant de les ajudes, les quals hauran de complir les formalitats que arreplega l’article 5 de la Llei 39/2015, d’1 d’octubre, del procediment administratiu comú de les administracions públiques, i n’haurà de quedar constància expressa en l’expedient.

g)Altres que puguen derivar-se del contingut de la resolució d’habilitació que es dicte.

*Article 8. Obligacions de l’Administració*

Les obligacions de l’administració concedent de l’habilitació són:

a) Es posarà a la disposició de l’entitat col·laboradora l’aplicació informàtica de gestió d’ajudes PAC incloses en la sol·licitud única, que permet gravar i tramitar sol·licituds. Les funcions i les validacions que efectuarà esta aplicació seran les que establisca la conselleria competent, que es reserva el dret d’introduir canvis en qualsevol moment del procediment, derivats de canvis normatius o procedimentals, o de millores tècniques i tecnològiques.

b) La conselleria competent oferirà formació en matèria dels continguts de la sol·licitud única de la PAC i del funcionament de l’aplicació, almenys a una persona per entitat col·laboradora. En els casos en què es produïsquen canvis rellevants en els procediments de treball o en la normativa que puguen afectar la col·laboració de les entitats acreditades, s’establiran vies d’informació apropiades perquè estes novetats s’implementen adequadament en els procediments de treball.

c) La conselleria competent establirà una assistència telefònica per a consultar les incidències que es produïsquen en la tramitació de les sol·licituds.

d) Altres que puguen derivar-se del contingut de la resolució d’habilitació que es dicte.

*Article 9. Revocació d’habilitació d’entitat agrària col·laboradora*

1. Són causes de la revocació de l’habilitació com a entitat agrària col·laboradora l’incompliment dels requisits que preveu l’article 3, les obligacions que preveu l’article 7 i les obligacions previstes en la resolució d’habilitació.

2. Si s’origina alguna de les causes mencionades en l’apartat primer, la persona titular de la direcció general amb competència en matèria de la PAC, a proposta de la persona titular del servici amb competències en sol·licitud única i ajudes PAC podrà acordar, mitjançant una resolució motivada, la revocació de l’habilitació.

3. El termini màxim per a resoldre i notificar el procediment per a retirar l’habilitació serà de tres mesos des de la resolució d’inici del procediment de revocació, i el seu venciment produirà la caducitat d’este.

4. En tot cas, este procediment inclourà un tràmit d’audiència de 15 dies a l’entitat habilitada afectada a fi que presente les al·legacions i els documents que considere oportuns, amb caràcter previ a la resolució que continga la decisió sobre la retirada.

5. Contra la resolució que continga la decisió de la revocació d’esta habilitació, l’entitat interessada podrà interposar un recurs d’alçada, d’acord amb el que preveu l’article 121 de la Llei 39/2015, d’1 d’octubre.

6. La revocació de l’habilitació tindrà com a efecte la pèrdua del dret de l’entitat a presentar, en nom i per compte de la persona interessada, sol·licituds d’ajuda i pagament, sempre que amb això no es perjudiquen drets de tercers. En tot cas, els tràmits en els quals haja actuat com a entitat agrària col·laboradora seran plenament vàlids i produiran els efectes que corresponga.

**TÍTOL II**

**Procediment d’habilitació per a formalitzar el quadern digital d’explotació agrícola (CUE) i**

**l’accés a les dades del Registre d’explotacions agrícoles de la Comunitat Valenciana (REA)**

*Article 10. Persona o entitat habilitada per formalitzar el CUEi l’accés a les dades del REA*

Podran sol·licitar la condició d’entitat habilitada per a l’accés a la informació del Registre d’explotacions agrícoles de la Comunitat Valenciana (REA) i l’accés a la informació i/o la formalització del quadern digital d’explotació agrícola (CUE) totes les persones físiques o jurídiques que tinguen com a activitat empresarial la prestació de servicis en l’àmbit agrari i que puguen realitzar la gestió del quadern digital, mitjançant el CUE que proporciona l’Administració o mitjançant un CUE comercial.

De la mateixa manera, les entitats que hagen sigut acreditades com a entitats agràries col·laboradores podran sol·licitar la condició d’entitat habilitada per a l’accés a la informació del Registre d’explotacions agrícoles de la Comunitat Valenciana (REA) i l’accés a la informació i/o ompliment del quadern digital d’explotació agrícola (CUE).

*Article 11. Requisits de les persones o les entitats habilitades per a formalitzar el CUE i l’accés a les dades del REA*

Les persones o les entitats sol·licitants hauran de reunir els requisits següents:

a) En el cas d’utilitzar el CUE que proporciona l’Administració, hauran de disposar de l’autorització corresponent de les persones titulars d’explotacions agrícoles.

b) En el cas d’utilització d’un CUE comercial, a més de disposar de l’autorització corresponent de les persones titulars d’explotacions agrícoles, hauran de disposar d’un certificat de component o un segell entitat que continga la informació necessària per a operar en el sistema.

*Article 12. Sol·licituds i termini de presentació*

1. Les persones o entitats interessades a obtindre l’habilitació regulada en el present títol hauran de presentar la declaració responsable i la resta de la documentació exigida per mitjans electrònics mitjançant la seu electrònica de la Generalitat.

2. El termini per a presentar la declaració responsable romandrà obert tot l’any.

3. La declaració s’acompanyarà amb la llista d’usuaris de l’entitat que hagen de prestar este servici a les persones titulars d’explotacions agrícoles.

4. La conselleria competent publicarà el model de declaració responsable que han d’utilitzar les persones o entitats interessades i que comprendrà, almenys, el contingut següent:

–  Declaració d’exercir l’autorització dels titulars d’explotació indicats.

– Declaració de disposar d’un certificat de component o segell entitat que continga la informació següent, dins del camp o l’etiqueta «Subject»:

– CommonName (CN): nom del domini.

– SerialNumber (SN): NIF de l’empresa titular del certificat.

– Organization (O): raó social de la persona titular del certificat.

– Country (C): codi de país.

– Declaració sobre el compliment dels requisits d’integració segons la documentació tècnica de SIEX publicada sobre el disseny del sistema d’importació i exportació REA-CUE.

– Declaració que el representant o la representant legal disposa de la documentació acreditativa de la representació que exercix per a actuar en nom de la persona interessada davant de la Generalitat Valenciana en el present procediment administratiu.

– Declaració del compliment d’haver informat les persones de les quals aporte dades o documentació en este procediment de:

– La comunicació d’estes dades a l’Administració per al tractament en l’àmbit de les competències pròpies i d’acord amb les finalitats del procediment.

– La possibilitat que l’Administració faça consultes relacionades amb les dades per a comprovar-ne, entre altres aspectes, la veracitat. Si esta consulta requerix una autorització per llei de les persones les dades de les quals s’han de consultar, la persona sol·licitant o el seu representant legal han d’haver recaptat esta autorització, la qual ha d’estar disponible a requeriment de l’Administració en qualsevol moment.

– La possibilitat i la manera d’exercir els drets d’accés, rectificació, supressió, limitació del tractament o oposició que l’assistixen en relació amb el tractament de les dades personals.

*Article 13. Efectes de la presentació de la declaració responsable*

1. Presentada la declaració responsable, des de l’òrgan directiu competent en matèria de política agrària comuna es permetrà, després de l’adequació informàtica necessària, la gestió i l’ompliment del CUE, així com l’accés a les dades del REA dels titulars d’explotacions que els hagen atorgat autorització, sense perjuí de les facultats de comprovació, control i inspecció que tinguen atribuïdes les administracions públiques.

2. De conformitat amb l’article 69 de la Llei 39/2015, d’1 d’octubre, del procediment administratiu comú de les administracions públiques, la inexactitud, la falsedat o l’omissió, de caràcter essencial, de qualsevol dada o informació que s’incorpore a una declaració responsable o a una comunicació, o la no presentació davant de l’Administració competent de la declaració responsable, la documentació que, si és el cas, es requerisca per a acreditar el compliment del que s’ha declarat, o la comunicació, determinarà la impossibilitat de formalitzar el CUE i l’accés a les dades del REA per part de l’entitat habilitada des del moment que es tinga constància d’estos fets, sense perjuí de les responsabilitats penals, civils o administratives que corresponguen.

*Article 14. Vigència i condicions de l’habilitació per a l’ompliment del CUE i l’accés a les dades del REA*

1. Adquirida la condició de persona o entitat habilitada per la conselleria amb competències en matèria d’agricultura i ramaderia per a omplir el CUE i l’accés a les dades del REA en representació de la persona interessada, la vigència d’esta queda supeditada a la vigència de l’autorització del titular de l’explotació a esta.

2. En el cas de disposar de més autoritzacions amb posterioritat a l’habilitació, hauran de comunicar-les de manera telemàtica a la Direcció General de Política Agrària Comuna per mitjà de la seu electrònica de la Generalitat mitjançant el corresponent formulari normalitzat.

3. En cas de revocació de la representació per part de titulars d’explotació, hauran de ser comunicades, per l’entitat habilitada o pels titulars d’explotació, a la Direcció General de Política Agrària Comuna en el termini màxim de 5 dies hàbils per mitjà de la seu electrònica de la Generalitat mitjançant el formulari normalitzat corresponent.

4. Quan hi haja modificacions en la llista d’usuaris de l’entitat que vagen a prestar el servici d’ompliment del CUE i l’accés a les dades del REA de les persones titulars d’explotacions agrícoles, l’entitat habilitada o els titulars d’explotació deuran en el termini màxim de 5 dies hàbils comunicar-ho a la Direcció General de Política Agrària Comuna per mitjà de la seu electrònica de la Generalitat mitjançant el corresponent formulari normalitzat.

**TÍTOL III**

**Protecció de dades de caràcter personal**

*Article 15. Protecció de dades*

1. El tractament de dades personals que es faça en compliment d’esta norma s’haurà d’ajustar al que dispose el règim jurídic europeu i estatal en matèria de protecció de dades de caràcter personal.

2. La conselleria competent en matèria d’agricultura i ramaderia serà responsable de les activitats de tractament incloses en la present norma, i garantirà:

–  L’aplicació dels principis de protecció de dades que regula l’article 5 del Reglament general de protecció de dades.

– El compliment del deure d’informar previst en els articles 13 i 14 del Reglament general de protecció de dades respecte de totes les persones interessades les dades de les quals siguen objecte de tractament de les activitats que regula esta orde.

– L’adopció de mesures d’índole tècnica i organitzativa que siguen necessàries i apropiades per a garantir un nivell de seguretat adequat al risc, i assegurar, en tot cas, la confidencialitat, la seguretat i la integritat de les dades, així com les conduents a fer efectives les garanties, les obligacions i els drets reconeguts en el règim jurídic de protecció de dades. Estes mesures es correspondran amb les que establix l’Esquema Nacional de Seguretat.

3. Les persones afectades per les diferents activitats de tractament podran exercir els seus drets d’accés, rectificació i supressió de dades, així com de limitació o oposició del tractament, quan siga procedent, davant de la conselleria responsable.

4. Les comunicacions de dades que es realitzen a conseqüència de la col·laboració entre administracions públiques es faran d’acord amb les normes amb rang de llei aplicables.

5. Tota la informació relativa als tractaments de dades de caràcter personal que preveu esta norma estaran disponibles en el registre d’activitats de tractament de la conselleria responsable.

6. En el disseny dels formularis de sol·licitud i aportació documental i en les publicacions (en diaris oficials, portal de transparència, etc.) i altres actes administratius, hauran de tindre’s en compte els principis de protecció de dades, especialment quant al principi de minimització.

7. Quan la persona interessada o el seu representant legal aporten dades de caràcter personal de terceres persones en el procediment administratiu, tindrà l’obligació d’informar-les dels aspectes següents:

a) La comunicació d’estes dades a l’Administració per al tractament en l’àmbit de les competències pròpies i d’acord amb les finalitats del procediment.

b) La possibilitat que l’Administració faça consultes relacionades amb les seues dades per a comprovar, entre altres aspectes, la veracitat d’estes. Si esta consulta requerix una autorització per llei de les persones les dades de les quals s’han de consultar, la persona sol·licitant o el seu representant legal han d’haver recaptat esta autorització, la qual ha d’estar disponible a requeriment de l’Administració en qualsevol moment.

c) La possibilitat i la manera d’exercir els drets d’accés, rectificació, supressió, limitació del tractament o oposició que l’assistixen en relació amb el tractament de les dades personals pròpies.

DISPOSICIÓ ADDICIONAL

*Única. Clàusula de no gasto*

L’execució i el desenrotllament de la present orde no implicarà l’augment del gasto públic ni tindrà cap incidència en la dotació dels capítols de gasto del Pressupost de la Generalitat i, en tot cas, haurà de ser atés amb els mitjans personals i materials existents.

DISPOSICIÓ TRANSITÒRIA

*Única*

1. Totes les persones físiques o jurídiques que en la data d’entrada en vigor de la present orde tinguen un conveni de col·laboració subscrit amb la Generalitat a l’empara de l’Orde 3/2015, de 30 de gener, de la Conselleria de Presidència i Agricultura, Pesca, Alimentació i Aigua, per la qual es regula l’acreditació d’entitats col·laboradores per a la presentació de sol·licituds de les ajudes incloses en la sol·licitud única de la política agrícola comuna, disposaran de 15 dies des de l’entrada en vigor de la present orde per a sol·licitar la ratificació de la seua condició d’entitat agrària col·laboradora d’acord amb el que disposa la present orde. Esta ratificació es presentarà per mitjà de la seu electrònica de la Generalitat mitjançant el corresponent formulari normalitzat i s’adjuntarà a esta la documentació que establix l’article 4.3 de la present orde. Una vegada comprovada, s’emetrà una nova resolució en els termes de la present orde.

2. Transcorregut el termini d’un mes sense que les entitats hagen efectuat esta sol·licitud, perdran l’acreditació com a entitat col·laboradora.

DISPOSICIÓ DEROGATÒRIA

*Única*

Queda derogada l’Orde 3/2015, de 30 de gener, de la Conselleria de Presidència i Agricultura, Pesca, Alimentació i Aigua, per la qual es regula l’acreditació d’entitats col·laboradores per a la presentació de sol·licituds de les ajudes incloses en la sol·licitud única de la política agrícola comuna.

DISPOSICIONS FINALS

*Primera. Habilitació*

Es faculta la persona titular de la direcció general competent en la PAC perquè dicte les resolucions i instruccions necessàries per a la correcta aplicació i interpretació d’esta orde i, en particular, per a adaptar els conceptes tècnics i règims d’ajuda que s’implanten a conseqüència dels plans estratègics de la PAC previstos a partir de l’any 2023.

*Segona. Entrada en vigor*

Esta orde entrarà en vigor l’endemà de la publicació en el *Diari Oficial de la Generalitat Valenciana*.

  

València, 16 de setembre de 2024

Miguel Barrachina Ros

Conseller d'Agricultura, Aigua, Ramaderia i Pesca


Còpia Permalink ELI